Eiropas Parlamenta rezolūcija par Eiropas Savienības 2006. finanšu gada vispārējā budžeta projektu, III sadaļa - Komisija (C6-0299/2005 - 2005/2001(BUD))



Oficiālais Vēstnesis 272 E , 09/11/2006 Lpp. 0555 - 0560



P6_TA(2005)0409 2006. finanšu gada vispārējais budžeta projekts (III iedaļa) Eiropas Parlamenta rezolūcija par Eiropas Savienības 2006. finanšu gada vispārējā budžeta projektu, III sadaļa — Komisija (C6-0299/2005 — 2005/2001(BUD)) Eiropas Parlaments, - ņemot vērā EK līguma 272. pantu un Euratom līguma 177. pantu, - ņemot vērā Padomes 2000. gada 29. septembra Lēmumu 2000/597/EK, Euratom par Eiropas Kopienu pašu resursu sistēmu [1], - ņemot vērā Padomes 2002. gada 25. jūnija Regulu (EK, Euratom) Nr. 1605/2002 par Finanšu regulu, ko piemēro Eiropas Kopienu vispārējam budžetam [2], - ņemot vērā 1999. gada 6. maija Iestāžu nolīgumu starp Eiropas Parlamentu, Padomi un Komisiju par budžeta disciplīnu un budžeta procedūras uzlabošanu [3], - ņemot vērā tā 2005. gada 13. aprīļa rezolūciju par Komisijas politikas gada stratēģijas ziņojumu (PGS) [4], - ņemot vērā tā 2005. gada 6. jūlija rezolūciju par 2006. gada budžeta saskaņošanas procedūras pilnvarām pirms Padomes pirmā lasījuma [5], - ņemot vērā Eiropas Savienības 2006. finanšu gada vispārējā budžeta provizorisko projektu, ko Komisija iesniedza 2005. gada 27. aprīlī (KOM(2005)0300), - ņemot vērā Eiropas Savienības 2006. finanšu gada vispārējā budžeta projektu, ko Padome pieņēma 2005. gada 15. jūlijā (C6-0299/2005), - ņemot vērā Reglamenta 69. pantu un tā IV pielikumu, - ņemot vērā Budžeta komitejas ziņojumu un citu attiecīgo komiteju atzinumus (A6-0309/2005), Vispārīgi apsvērumi un prioritātes 1. atkārto apņemšanos sasniegt galvenos 2006. gada politikas mērķus, kā arī veidot stingru pamatu jaunajam finanšu plānam; šajā ziņā pauž nožēlu par vispārējiem samazinājumiem Padomes budžeta projektā, kas tika veikti bez jebkādiem konkrētiem apsvērumiem; 2. ir nolēmis palielināt budžeta saistības, jo īpaši attiecībā uz Lisabonas un Gēteborgas stratēģiju, informācijas politiku un ārējiem darījumiem, lai saglabātu tādu būtisku ES darbību atbilstību Parlamenta iepriekšējām rezolūcijām par 2006. gada budžetu, kuras būs nozīmīgas ES iedzīvotājiem; prasa Padomei pilnībā sadarboties ar Parlamentu, lai panāktu apmierinošu risinājumu, tostarp attiecībā uz 1999. gada 6. maija Iestāžu nolīgumā paredzēto pasākumu piemērošanu; 3. pauž līdzīgu uzskatu attiecībā uz maksājumu apropriācijām un Padomes apstiprināto summu EUR 111,4 miljardu apmērā (1 % no NKI) uzskata par neatbilstīgu to politikas virzienu efektīvai īstenošanai, par kuriem jau panākta vienošanās, kā arī nepieciešamo jauno pasākumu īstenošanai; līdz ar to ir nolēmis palielināt maksājumus visā budžetā līdz EUR 115,4 miljardiem (1,04 % no NKI); uzsver, ka tas joprojām atbilst stingrai budžeta politikai attiecībā uz atsevišķu dalībvalstu ekonomikas problēmām; 4. pieprasa, lai ES budžetā paredzētu efektīvākus pasākumus Eiropas iedzīvotāju labā, pirmām kārtām Lisabonas programmas uzlabojumus attiecībā uz nodarbinātību, sociālo, ekonomisko un vides kohēziju un Eiropas konkurētspēju; konstatē, ka jauniešu iesaistīšanai ir izšķiroša nozīme jebkuras racionālas Eiropas stratēģijas īstenošanai, un atbalsta Padomes politikas mērķus attiecībā uz jaunatnes paktu; noraida budžeta samazinājumus šajā jomā un ir nolēmis pievērst pastiprinātu uzmanību Lisabonas programmai, tostarp palielinot ar koplēmumu piešķirtos līdzekļus finanšu shēmā programmām "Socrates" un "Youth", "Research", "Life" un "Intelligent energy"; prasa Padomei vienoties par šo prioritāšu īstenošanu un atzīt to nepieciešamību, kā tika nolemts iepriekšējā plānošanas perioda beigās. 1. pozīcija 5. atzinīgi vērtē 1. pozīcijas maksimālā apjoma pārskatīšanu, lai varētu īstenot pieņemtos pielāgošanas pasākumus saistībā ar KLP reformu, par ko panākta vienošanās starp Parlamentu un Padomi saskaņošanas sēdē 2005. gada 15. jūlijā; 6. atgādina Parlamenta nostāju, ka Komisijas budžeta priekšlikumā ierosinātie apjomi jāuzskata par nepieciešamo minimumu, un tādēļ Parlaments ir nolēmis noraidīt Padomes samazinājumus; uzskata, ka šīs apropriācijas ir nepieciešamas, lai gan pilnībā atbalsta pašreizējos reformas pasākumus šajā sektorā; 7. uzsver inovācijas un atjaunināšanas nozīmi saistībā ar ES reformēto lauksaimniecības politiku, jo īpaši apmācību un pasākumu jomā, kas paredzēti jaunajiem lauksaimniekiem; 8. vēlas sekot līdzi budžeta 1.b apakšpozīcijā (lauku attīstība) paredzēto summu izlietojumam, jo īpaši attiecībā uz pasākumiem, kas paredzēti vides aizsardzības un lauku reģionu ilgtspējīgas attīstības veicināšanai, kā arī struktūrfondu līdzfinansētām darbībām, kuras nepieļautu vai novērstu lauku un dabisko biotopu pārtuksnešošanos un ugunsgrēkus, kas diemžēl pēdējos gados bijusi lielākā ES problēma; aicina Komisiju nodrošināt pieeju pārskatam par lauku attīstībai paredzēto līdzekļu izlietojumu šajā jomā. 2. pozīcija 9. atzīmē jaunākās prognozes par strukturālām darbībām paredzētajiem maksājumiem un no Komisijas saņemto informāciju saskaņā ar 2005. gada procedūrā pieņemto kopējo deklarāciju; atzīmē arī lielo starpību starp dalībvalstu maksājumu prognozēm un Komisijas provizorisko budžeta projektu; līdz ar to ir nolēmis palielināt maksājumu apropriācijas līdz EUR 39,2 miljardiem; vienlaikus pauž bažas par maksājumu saņemšanas pretendentu kopējo skaitu jaunajās dalībvalstīs un tādēļ vēlas izpētīt, vai varētu būt vajadzība pēc pārejas posma risinājuma attiecībā uz pašreizējo plānošanas periodu un nākamo, lai novērstu plānošanas neveiksmes; 10. pieprasa, lai Ziemeļīrijas PEACE programmai arī turpmāk piešķirtu līdzekļus, bet atgādina, ka par summu, kas jāpiešķir no "inovatīviem pasākumiem" paredzētajiem līdzekļiem, Komisijai klātesot, kopīgi vienojās Parlaments un Padome 2004. gada 25. novembra budžeta saskaņošanas sēdē; tādēļ ir nolēmis atkārtoti apstiprināt šo summu un prasa Padomei vienoties par risinājumu, ņemot vērā visus 1999. gada 6. maija Iestāžu nolīgumā paredzētos līdzekļus, lai atrisinātu jautājumu par atlikušo programmas PEACE finansējumu EUR 12 miljonu apmērā. 3. pozīcija 11. noraida Padomes nekritisko attieksmi pret samazinājumiem, kas ir pretrunā aktuālajām politikas prioritātēm, jo īpaši nepieciešamībai panākt pārskatītās Lisabonas stratēģijas plānu atbilstību kaut kam būtiskākam nekā jau panākts 2005. gadā; 12. 2006. gada budžets ir pāreja uz jaunu plānošanas periodu, un tādēļ tajā jāatspoguļo pārejas raksturs un jāparedz plānotais finansējuma pieaugums nākotnē galvenajām politikas jomām, sākot no 2007. gada; līdz ar to nolemj palielināt apjomu svarīgām budžeta pozīcijām saistībā ar pētniecību un jauninājumiem, MVU, konkurētspēju, programmām "Socrates" un "Youth", iekšējā tirgus attīstību un programmām "Life", "Intelligent energy" un "Leonardo Da Vinci"; turklāt Parlaments vēlas vienoties ar Padomi par finansējumu pietiekamā apjomā, lai finansētu tās prioritārās jomas, kuras nosaka objektīvi un ilgtermiņa apstākļi, īstenojot 1999. gada 6. maija Iestāžu nolīguma noteikumus, jo īpaši 33. un 34. punktu, vai piemērojot EK līguma 272. panta noteikumus; 13. vēlas, lai lielāku uzmanību pievērš ar ES programmām saistīto procedūru vienkāršošanai, to cilvēku un organizāciju labā, kas saņem ES finansējumu; tādēļ ir nobalsojis par vairākiem ar procedūru vienkāršošanu saistītiem grozījumiem, kas ir saskaņā ar pašreizējo Finanšu regulas pielāgošanas darbu, bet prasa, lai process noritētu straujāk, vienkāršojot iekšējās procedūras; 14. uzskata, ka ES informācijas politikai paredzētās summas nav atbilstīgas, un ir nolēmis palielināt šo summu; uzsver nepieciešamību Komisijai steidzīgi iesniegt Balto grāmatu par informācijas politiku; vienlaikus nolemj daļu no apropriācijām iekļaut rezervē; 15. pilnībā atbalsta nozīmību un plānus saistībā ar jauno rīcības programmu "Darbaspēka mobilitāte", kas ierosināta kā pilotprojekts; tomēr ierosina finansēt šo programmu kā īpašu gada notikumu, iekļaujot to Komisijas institucionālajās prerogatīvās; vienlaikus atgādina Komisijai, lai tā efektīvi īsteno visus Parlamenta iesniegtos pilotprojektus; 16. sagaida, ka iniciatīvai "Eiropas gads nodarbinātības mobilitātei" paredzētās naudas summas tiks izlietotas decentralizētām kampaņām, kas skar pilsoņus, un ka pašreizējo instrumentu, piemēram, Eiropas Nodarbinātības dienestu (EURES) un programmas EUROPASS, atpazīstamība un pakalpojumi tiks paplašināti un to darbība ietvers migrantus no trešām valstīm, jo iedzīvotāju novecošanas dēļ aizvien vairāk pieaugs stabilas migrācijas plūsmas nepieciešamība, lai nodrošinātu ES darba tirgus vajadzības; 17. uzsver trešā pīlāra jomā iekļautās datu aizsardzības nozīmību un atbalsta oficiāla statusa piešķiršanu ad hoc struktūrvienībām, iesaistot dalībvalstu datu aizsardzības iestāžu pārstāvjus un citas struktūrvienības, atbilstīgi risināmo jautājumu specifikai. 4. pozīcija 18. apstiprina pārliecību, ka ES ārējo darījumu jomā ir izvirzīta jauna atbildība, kas pēdējos piecos gados ir pieaugusi, paralēli nepielāgojot nepieciešamo finanšu resursu apjomu; šajā ziņā uzsver finanšu saistības ar Kosovu, Serbiju, Afganistānu, Irāku, pieaugošos plānus KĀDP jomā un neseno solidaritātes solījumu cunami katastrofas upuriem; 19. ir apņēmies panākt, ka Padome izprot iemeslu un piekrīt finansēt jaunās prioritātes, neapdraudot pašreizējās svarīgās darbības; līdz ar to ir nolēmis noraidīt Padomes pieeju samazināt finansējumu cilvēktiesību un demokrātijas jomās, ģeogrāfiskās sadarbības programmām, tostarp kaimiņattiecību politikai, kā arī nozīmīgiem pasākumiem saistībā ar tūkstošgades attīstības mērķiem; ir nolēmis noteikt apropriācijas tādā apjomā, kas neapdraudētu minētās politikas jomas, paredzot apropriācijas citām jomām; pamatojoties uz iepriekš minēto, ir nolēmis finansēt atjaunošanas programmas Irākā, kā arī valstīm, kuras ir cietušas no cunami un cukura protokola valstīm piešķirt atbalstu ārpus pašreizējās izdevumu robežas; aicina Padomi vienoties par finansiālu risinājumu, ņemot vērā visus 1999. gada 6. maija Iestāžu nolīgumā paredzētos līdzekļus, jo īpaši tā 19. un 24. punktā, vai piemērojot attiecīgus Līguma noteikumus; 20. pieprasa, lai Komisija un Padome turpina atbalstīt Eiropas iniciatīvu demokrātijas un cilvēktiesību jomā, un nolemj sniegt finansējumu atbilstošā apjomā; atkārto savu aicinājumu Padomei iesniegt priekšlikumu atsevišķa juridiska instrumenta izveidei cilvēktiesību jomā plānošanas periodam no 2007. līdz 2013. gadam; turklāt uzsver, ka ir ievērojami jāpalielina Parlamenta iesaistīšana prioritāšu noteikšanā jaunu programmu īstenošanai laikā no 2007. līdz 2013. gadam (komitoloģijas procedūras); 21. atgādina Parlamenta 2003. gada 24. septembra ieteikumu Padomei par situāciju Irākā [6] un tā 2005. gada 6. jūlija rezolūciju "Eiropas Savienība un Irāka — iesaistīšanās pamats" [7], kurā prasa, lai ES finansējumu Irākas atjaunošanai pārvaldītu ANO; izsaka kritiku Komisijai, kas atzīst par pareizu ievērojamas Kopienu finansējuma pārvaldījuma daļas uzticēšanu Pasaules bankai; norāda, ka 2004. gada un 2005. gada budžetā piešķirtās apropriācijas banka ir izlietojusi minimāli un, pamatojoties uz to, uzskata, ka bankai nebūs vajadzīgs papildu finansējums 2006. gadā; atgādina Komisijai, ka Pasaules banka paļaujas uz Irākas varasiestādēm tās programmu īstenošanā; šajā ziņā norāda uz vājo administratīvo struktūru un atkārtotiem korupcijas gadījumiem Irākā; tādējādi pieprasa, lai turpmāk finanšu līdzekļus nepārvalda caur Pasaules banku un lai tiek apsvērtas citas starpniekiestādes Eiropā šo līdzekļu izmaksāšanai; aicina Komisiju 2006. gadā veikt neatkarīgu revīziju par to, kā ANO un Pasaules banka izmantojusi EK līdzekļus; 22. vēlreiz atkārto, ka Komisijai pēc iespējas jācenšas sasniegt Parlamenta noteiktos kopējo ikgadējo saistību kritērijus sadarbībai attīstības jomā, proti 35 % sociālai infrastruktūrai un 20 % veselības pamataprūpei un pamatizglītībai; iekļauj 10% no reģionālo pozīciju apjoma rezervē, lai mudinātu Komisiju veikt nepieciešamos pasākumus noteiktā 20 % kritērija sasniegšanai veselības pamataprūpei un pamatizglītībai; 23. noraida Padomes paredzēto finanšu palielinājumu divu īpašo pārstāvju amata vietu izveidei KĀDP jomā, iepriekš nekonsultējoties ar Parlamentu; atzīmē, ka, pamatojoties uz 2002. gada 25. novembra kopīgo deklarāciju, Īrijas un Holandes prezidentūras laikā ir panākta būtiska attīstība, lai ieviestu politiskās informācijas apriti un konsultāciju procedūras ar Parlamentu; pauž nožēlu, ka, lai gan šādām sanāksmēm būtu jānotiek apmēram piecas reizes gadā, šogad ir notikusi tikai viena sanāksme (līdz 2005. gada septembrim); līdz ar to pieprasa abu iestāžu vienošanās rezultātā panāktā politiskā dialoga turpinājumu, kā arī kvalitatīvus tā uzlabojumus; 24. uzsver privātā sektora ieguldījumu nozīmību nabadzības izskaušanā un aicina Komisiju un Eiropas Investīciju banku (EIB) kopīgi izpētīt iespēju piešķirt procentu subsīdijas EIB pašu resursu aizdevumiem MVU sektorā jaunattīstības valstīs; 25. aicina Komisiju nodrošināt, lai 4. pozīcijā paredzēto Kopienas palīdzību nesniedz nevienai valdībai vai organizācijai, vai programmai, kas atbalsta vai piedalās programmas pārvaldībā, kura saistīta ar cilvēktiesību pārkāpumiem, tādiem kā piespiedu abortu veikšana vai sterilizācija piespiedu kārtā, vai bērnu slepkavība, jo tas saistīts ar Kairas Starptautiskajā konferencē par iedzīvotājiem un attīstību noteikto ietekmēšanas vai piespiešanas aizliegumu seksuālās un reproduktīvās veselības jomā; 26. uzskata, ka jaunā budžeta pozīcija "Atbalsts tirdzniecībai" ir vajadzīga, lai: i) uzlabotu liela budžeta pārredzamību un līdz ar to demokrātisku tā kontroli, ii) piešķirtu tirdzniecības atbalstu ar lielāku noteiktību un iii) veicinātu elastību, mobilizējot līdzekļus īsā laikā, un ar atbilstīgu daudzpusēju iniciatīvu palīdzību. 5. pozīcija 27. ir iepazinies ar Komisijas paziņojumiem attiecībā uz jauno dalībvalstu ierēdņu pieņemšanu darbā un uzskata to par pamatotu prioritāti; uzskata, ka Padomes vispārējie samazinājumi nav pieņemami, un nolemj apstiprināt Komisijas pirmajā lasījumā noteikto summu EUR 90,4 miljoni neatkarīgi no Padomes samazinājuma EUR 94,4 miljonu apmērā; nolemj iekļaut rezervē EUR 16 miljonus algu apropriācijām, pamatojoties uz turpmāk minētajiem apsvērumiem; 28. ir nolēmis apstiprināt visas Komisijas pieprasītās darbavietas un šīs darbavietas finansēs no rezervēm, ja Komisija izpildīta šādus nosacījumus: - izskaidro situāciju darbā pieņemšanas jomā un iespējas aizpildīt ar paplašināšanos saistītās darbavietas, - sniedz pilnīgu pārskatu par visiem atliktajiem noteikumu priekšlikumiem (tostarp tiem, kas ietverti 2005. gada likumdošanas un darba programmā), lai nodrošinātu, ka visi pašreizējie un plānotie Komisijas tiesību aktu projekti inter alia atbilst subsidiaritātes, kā arī birokrātijas un īstenošanas izmaksu mazināšanas principiem; šo analīzi veic līdz 2005. gada novembrim, - noslēdz vienošanos ar Eiropas Parlamentu par 2006. gada likumdošanas un darba programmu, - sniedz detalizētu informāciju par daudzgadu plānošanu saistībā ar visiem nākamā finanšu plāna likumdošanas priekšlikumiem, - nepārprotami apņemas ievērot kopīgo paziņojumu par finanšu plānošanu, par ko vienošanās panākta 2004. gada 13. jūlija saskaņošanas sanāksmē, un attiecīgo informāciju un datus iesniedz Parlamentam, - apņemas pirms otrā lasījuma iesniegt priekšlikumu, lai izveidotu personāla politiku, karjeras struktūru un aģentūru paraugpraksi, - iesniedz Balto grāmatu par turpmāko informācijas un saziņas stratēģiju, - iesniedz priekšlikumu par Finanšu regulas īstenošanas noteikumu pārskatīšanu līdz 2005. gada 31. oktobrim, - izveido atsevišķu instrumentu cilvēktiesību jomā, kā pieprasīts Parlamenta 2005. gada 8. jūnija rezolūcijā par paplašinātās Eiropas Savienības politikas uzdevumiem un budžeta līdzekļiem 2007. - 2013. gadam [8]; 29. aicina Komisiju izskatīt ietaupījumu iespējas pirms otrā lasījuma, tostarp kritiski izvērtējot savus budžeta pieprasījumus. 7. pozīcija 30. pieprasa lielāku budžeta pārredzamību attiecībā uz Kopienas palīdzību kanditātvalstīm un potenciālajām kandidātvalstīm; atgādina, ka tas ir ārkārtīgi svarīgi attiecībā uz jaunā pirmsiestāšanās finanšu instrumenta stāšanos spēkā, kurš apvienos daudzas reģionālas un tematiskas programmas vienotā tiesību aktā. Horizontālie jautājumi Aģentūras 31. uzskata, ka aģentūras jāfinansē individuālā kārtā, pamatojoties uz to aprēķiniem un Komisijas apstiprinātām izmaiņām, ko ņēmusi vērā budžeta lēmējinstitūcija; līdz ar to ir nolēmis kopumā apstiprināt provizoriskajā budžeta projektā paredzēto summu, īpašas finansējuma vajadzības paredzot katrā konkrētajā gadījumā, ņemot vērā nepieciešamo izdevumu attaisnojumu; prasa Komisijai iesniegt plānoto karjeras struktūru un citu pieprasīto informāciju; Subsīdijas 32. atgādina, ka iepriekšējās A-30 pozīcijas ir izveidotas atbilstīgi tiesību pamataktiem un ierobežotām finanšu shēmām, kuru darbība izbeidzas 2006. gadā; tādējādi uzsver ārkārtīgi ierobežotās līdzekļu pārdalīšanas iespējas šajā sektorā; uzsver pilsētu sadraudzības nozīmību un ir nolēmis saglabāt apropriācijas 2005. gada apjomā; turklāt atzīmē, ka konkursa procedūra pilnībā attieksies uz visām programmām 2006. gadā, un līdzekļu piešķiršana īpašiem mērķiem vairs nav iespējama; aicina Komisiju ieteikt jebkādu nepieciešamo pārejas posma risinājumu, lai izlīdzinātu atšķirības finansējuma saņemšanā, kas varētu rasties šo divu sistēmu dēļ; 33. atzīmē, ka ir vairākas veiksmīgas kultūras organizācijas, tādas kā Eiropas Savienības Jauniešu orķestris, Eiropas Savienības Baroka orķestris, Starptautiskais Yehudi Menuhin fonds u.c., kurām Eiropas Parlaments daudzus gadus ir piešķīris līdzekļus; uzsver, ka tiek gaidīts, lai šīs organizācijas turpina darboties arī saistībā ar jauno daudzgadu finanšu plānu 2007. gadam un turpmākam laikam; ar bažām konstatē, ka pastāv reāls apdraudējums šo organizāciju darbībai 2006. gadā, neparedzot noteikumus par pārejas posma atbalstu, lai nodrošinātu saikni starp diviem finanšu plānošanas periodiem; tādēļ Parlaments vēlas vienoties ar Padomi par finansējumu pietiekamā apjomā, lai finansētu šīs prioritārās darbības, kuras nosaka objektīvi un ilgtermiņa apstākļi, īstenojot 1999. gada 6. maija Iestāžu nolīguma noteikumus, jo īpaši 33. un 34. punktu, vai piemērojot EK līguma 272. panta noteikumus; Pilotprojekti, programmu sagatavošanas darbi un pētījumi 34. atzinīgi vērtē uzlabojumus sadarbībai ar Komisiju pilotprojektu, programmu sagatavošanas darbu un pētījumu jomā, lai gan pauž nožēlu, ka attiecībā uz atsevišķiem pilotprojektiem joprojām pastāv īstenošanas grūtības; 35. ir nolēmis ierosināt vairākas būtiskas jaunas iniciatīvas atbilstīgi Parlamenta prioritātēm, tostarp šādās jomās: pārrobežu sadarbība cīņā ar dabas katastrofām, kas veidotu izpratni par ciešāku sadarbību civilās aizsardzības pasākumu jomā, lai novērstu vai vismaz samazinātu šādu katastrofu sekas, apmaiņas programmas vidusskolu vecāko klašu audzēkņiem, pilotprojekti Eiropas komunikāciju tīkla drošības jomā, jauno uzņēmēju apmaiņas programmas, lai atbalstītu apmaiņu Eiropas mērogā, Eiropas izcilības centri un sagatavošanās darbības interneta sistēmas izveidei, lai uzlabotu likumdošanas darbu un sabiedrības līdzdalību, kā arī Natura 2000; Budžeta plānošana atbilstīgi darbības jomām 36. atgādina, ka pēc iepriekšējā gada Parlamenta pārskata par 2005. gada darbību izklāstījumu Komisiju aicināja uzlabot informācijas kvalitāti tās pārskatos par 2006. gada budžeta procedūru; atzīmē, ka, lai arī ir panākta zināma attīstība, nepieciešami turpmāki uzlabojumi, lai palielinātu budžeta jautājumu nozīmi sniegtajā informācijā, jo īpaši mērķu un rādītāju jomā; atzīmē, ka darbību pārskatiem jābūt noderīgam Parlamenta komiteju darba instrumentam, kas biežāk jāizmanto; līdz ar to aicina Komisiju atkārtoti censties sniegt uzlabotus un būtiskākus darbību pārskatus par nākamo budžeta procedūru; 37. uzsver, ka Komisijai jānodrošina dzimumu līdztiesības ievērošana budžeta izpildē, kā arī ikviena darbība ir jāvērtē, ņemot vērā tās atšķirīgo ietekmi uz vīriešiem un sievietēm; * * * 38. uzdod tā priekšsēdētājam nosūtīt šo rezolūciju, papildinātu ar vispārējā budžeta projekta grozījumiem un III iedaļas grozījumu priekšlikumiem, Padomei un Komisijai, kā arī attiecīgajām citām iestādēm un struktūrām. [1] OV L 253, 7.10.2000., 42. lpp. [2] OV L 248, 16.9.2002., 1. lpp. [3] OV C 172, 18.6.1999., 1. lpp. Nolīgumā grozījumi izdarīti ar Lēmumu 2003/429/EK (OV L 147, 14.6.2003., 25. lpp.). [4] Pieņemtie teksti, P6_TA(2005)0126. [5] Pieņemtie teksti, P6_TA(2005)0286. [6] OV C 77 E, 26.3.2004., 226. lpp. [7] Pieņemtie teksti, P6_TA(2005)0288. [8] Pieņemtie teksti, P6_TA(2005)0224. --------------------------------------------------